Жыццё актывіста Кансерватыўна-хрысціянскай партыі — БНФ Сяргея Каваленкі апынулася ў сапраўднай небяспецы. Паводле апошніх звестак, мужчына пры росце больш за 180 сантыметраў важыць 51 кілаграм. Калі хто не памятае, то нагадаю: наш суайчыннік трымае галадоўку пратэсту супраць свайго арышту, а потым і абвінаваўчага прысуду за “ўхіленне ад адбыцця пакарання ў выглядзе абмежавання волі без накіравання ў папраўчую ўстанову адкрытага тыпу. Але не гэта галоўнае — галоўнае, за што Сяржук атрымаў тую “хатнюю хімію. А толькі за тое, што вывесіў на галоўнай навагодняй елцы ў цэнтры Віцебска нацыянальны, гістарычны бел-чырвона-белы сцяг. Сцяг, дарэчы, пад якім прымаў прысягу першы і бяззменны кіраўнік Беларусі. Сцяг, які цяперашні рэжым зрабіў незаконным, “предал анафеме.